‘માઉન્ટેઇન ઓફ ગ્રેટનેસ’ જેવો અર્થ ધરાવતો આ કિલિમાંજારો પર્વત સર કરીને સુરભિએ પોતાની ગ્રેટનેસ સાબિત કરી છે. નાનપણથી જ કંઈક ગ્રેટ કરવાનાં સ્વપ્નો સેવતી સુરભિને કોઈ વિશિષ્ટ કાર્ય કરવામાં જ મજા આવે છે. જંગલ, ઝરણાં અને પર્વત તેને હંમેશા લોભાવતાં રહ્યાં છે. કુદરતની અણમોલ બક્ષિસસમાં આ ત્રણેય સ્વરૂપ તેને ખૂબ જ ગમે છે. કુદરતનાં આ ત્રણેય સ્વરૂપ જીવનને પરમ શાંતિ અને જીવનસંઘર્ષ સામે જીવન જીવવાની કલા શીખવે છે. તન અને મનને મજબૂત કરવા સાથે અદ્ભુત બનાવે છે. પર્વત અખંડતા, એકતા અને અડગતાનું શક્તિશાળી પ્રતીક છે. પર્વત હંમેશાં ઝંઝાવાતો સામે કેવી રીતે ટકી રહેવું એ શીખવે છે. પર્વત પડકાર ઝીલતા શીખવે છે. ઉચ્ચતમ સફળતા મેળવવા માટે ધીરજ, એકાગ્રતા સાહસ અને આત્મવિશ્વાસની ખાસ જરૂર પડે છે, જે અહીં શિખર સર કરવા માટે ખૂબ ઉપયોગી ગુણ સાબિત થાય છે.